মানুষ এখন ভিডিও দেখছে বেশি। ইউটিউব কর্তৃপক্ষ বলছে, ইউটিউবে এখন ১৯০ কোটি সক্রিয় ব্যবহারকারী রয়েছে। এসব ব্যবহারকারীর মধ্যে ১৮ কোটি ব্যবহারকারী টিভি স্ক্রিনে ইউটিউবের ভিডিও দেখছেন। সম্প্রতি ইউটিউবের প্রধান নির্বাহী কর্মকর্তা সুজান ওজসিসকি এ তথ্য জানান। ইউটিউব কর্তৃপক্ষ জানিয়েছে, ইউটিউব প্ল্যাটফর্মে এখন আগের চেয়ে লাইক, মন্তব্য, চ্যাট ইত্যাদি ৬০ শতাংশ বেড়েছে। আগের থেকে অনেক বেশি ক্রিয়েটর বা কনটেন্ট নির্মাতা তাঁদের মোবাইল ফোন ও ইন্টারনেট সংযোগ ব্যবহার করে ইউটিউবে ব্যবসা শুরু করেছেন। আইএএনএসের এক প্রতিবেদনে এ তথ্য জানানো হয়। ওজসিসকি বলেন, ‘সামাজিক যোগাযোগের প্ল্যাটফর্ম থেকে আমরা আগে থেকে অনেক বেশি প্রশ্নের উত্তর দিতে চেয়েছি। আগের থেকে টুইটারে প্রায় ৬০০ শতাংশ বেশি প্রশ্নের উত্তর দেওয়া হয়েছে। এ ছাড়া কনটেন্ট ক্রিয়েটরদের জন্য তৈরি ইউটিউব স্টুডিওর মাধ্যমে আগের থেকে অনেক বেশি তথ্য জানা যায়।’ ক্রিয়েটর ড্যাশবোর্ড সম্পর্কে ইউটিউবের কর্মকর্তা বলেন, গত ফেব্রুয়ারি মাসে নতুন ড্যাশবোর্ড পরীক্ষামূলকভাবে কাজ শুরু করে। ইংরেজির পাশাপাশি অন্যান্য ভাষাতেও এটি চলে আসবে। এখন প্রতিদিন ছয় কোটি ব্যবহারকারী ইউটিউবের কমিউনিটি পোস্টে অংশ নিচ্ছেন। লাইভ স্ট্রিমের জনপ্রিয়তা ক্রমে বাড়ছে।